Jacob Zuma Foto: Herman Verwey
Dis reg dat oudpres. Zuma sy regskoste self moet betaal. Hoekom moet my belastinggeld daarvoor gebruik word? – Oppies, Potch
Is die Johannesburg-metro 'n bank wat lenings toestaan? As Denel nie die geld terugbetaal nie, moet dit verhaal word van die ANC-kaders wat goedkeuring gegee het. – Denker
Ek vind dit veragtelik dat die Johannesburg-metro se vorige ANC-regering R290 miljoen aan Denel geleen het. Ons, die inwoners van Johannesburg, is nou die lydende party. Hulle is niks anders as skurke nie. – Dirk, Honeydew
'n Vraag wat nou by my opkom, is waarom die ANC die SAL so graag aan die gang wil hou? Wie van ons hogere ANC-leiers en trawante vind baat daarby? – Gert McCarthy, Secunda
Hoeveel amptenare, LP's en hul gesinne kry gratis ritte by die SAL? Is hierdie voordele ook ingesluit in hul aftreepakket? Hierdie vrae regverdig 'n deeglike ondersoek. – Koos, Stilbaai
Sasol se diskriminasie teen gewone wit werkers is skandalig en hartseer. Dis tyd dat ons die werkers steun en weier om Sasol-produkte te koop. – Kobus, Middelburg.
Max du Preez, ek voel ook soos jy oor CR, maar my gut feeling sê my hy speel sy kaarte baie stadig en nadenkend. Ek glo dat ek reg is. Ek bid daaroor. – Gelowige Annie
Hoe doen ek aansoek om 'n private aankoms- en vertreksaal op 'n Suid-Afrikaanse lughawe? Ek sien as entrepreneur groot geleenthede.
– Louis, Pretoria
Tito sê: "Nothing for mahala." Cyril sê: "Alles is mahala." Wie lieg? – Pieter Steyn, Roodepoort
Wil ek nou maar net weet: Wie gaan 400 000 Suid-Afrikaners vervolg oor hul vuurwapenlisensies? – WH
Sluit drank- en spaza-winkels wat dwelms verkoop. Trek die dwelmverskaffers vas. Moet kinders sterf voordat die polisie wakker skrik? Dankie, Mike Bolhuis.
Kan die Bolhuis-program nie tot 15 minute verkort word nie? Geen mens kan 'n uur lank daarna kyk en veral luister nie. – Badie
Jason Rohde is skuldig. Hoera! – Minette
Annelie Botes oor en­ti­tlement: Niemand kon die wroeging in my beter verwoord nie. Glo my, ek stem heelhartig saam! Wat maak dat soveel mense deesdae so integriteitloos leef? Wat het geword van doodgewone trots of ordentlikheid?
– Gertruida, Riviera
Poskantoor: Het nou net 30 minute in die poskantoor in 'n enkeltou gestaan vir 'n gewone pakkie. Kan 'n toonbank net vir pakkies nie beskikbaar gestel word nie? Ek is 'n bejaarde wat met 'n kierie loop en nie lank kan staan nie. Die paar stoele beskikbaar is so laag dat ek nie sonder hulp sal kan opstaan nie. – Ontstelde inwoner, Randfontein
Gerrit, die nuwe wêreldorde het beslís te doen met die herbou van die toring van Babel. Die Vrymesselaars noem dit die tempel van Salomo. Dis die finale verwerping van ons Almagtige God en dit word gedryf deur Lucifer self. – André
Pres. Donald Trump se mag is aansienlik ingeperk nadat die Demokrate die huis van verteenwoordigers in die middeltermynverkiesing gewen het. Foto: Reuters
Dankie tog vir daai klein genadetjies. Die Demokrate het met 'n aansienlike meerderheid die huis van verteenwoordigers teruggeneem van die Republikeine. Wat 'n gevoelige terugslag vir Donald Trump. Ons as Suid-Afrikaners moet net moed hou, want uiteindelik seëvier redelikheid. – George, Eldoraigne
Dankie, Beeld,vir die omvattende en objektiewe ontleding van die Amerikaanse middeltermynverkiesing. – Anette, Pretoria
Ek het finaal besluit om gehoor te gee aan die waarskuwing voor elke episode van 7de Laan. Ek is heeltemal te sensitief vir die eskalerende gemors wat opgedis word deur die verskeie skrywers. Nee wat. Sulke snert is 'n belediging vir 'n mens se intelligensie. Ek lees eerder my boek. – Kilter, Benoni
Ook jare gelede al ophou 7de Laan kyk. Ontdek toe The Chase. Mis dit vir niks. En dan word ek nog slim ook. – Ouma Alta
DStv: Skynbaar is daar nie geld vir nuwe programme nie. Hulle het seker ook te veel vet katte wat deur ons onderhou word. Dis herhalings van herhalings. – Keelvol Rita, Pretoria
Phillip Lemmer moet eerder eers na die beeldmateriaal van die rugbytoets kyk voordat hy kommentaar lewer. Malcolm Marx het grootkop gekry toe die Engelse media hom 'n "one man army" genoem het. – Daan Lions, Krugersdorp
Al wat Rassie Erasmus saans hoor wanneer hy gaan slaap, is 'n veraf gedruis: "Ak, ak, Akker!". Liewe land, man, kies 'n haker wat kan ingooi. – Willie